Акафист Божественным Страстям Христовым

Кондак 1
Взбранный Воеводо и Господи небесе и земли, Тебе, Царя безсмертнаго, зрящи на Кресте висяща, вся тварь изменися, небо ужасеся, основания земли восколебашася. Мы же, недостойнии, благодарственное поклонение Твоему нас ради страданию приносяще, с разбойником вопием Ти: Иисусе, Сыне Божий, помяни нас, егда приидеши во Царствии Твоем.

Икос 1
Ангелов ликостояния восполняя, не от Ангел восприял еси, но мене ради, Бог сый, человек быв, человека, грех ради умерша, животворящим Телом и Кровию Твоею оживил еси. Темже, толицей любви Твоей благодарни суще, вопием Ти: Иисусе Боже, любы предвечная, тако о нас, земнородных возблаговоливый; Иисусе, милосте безмерная, к человеком падшим долу низшедый. Иисусе, в плоть нашу оболкийся, и смертию Своею смерти державу разрушивый; Иисусе, Божественными Твоими Тайнами нас обоживый. Иисусе, страданьми и Крестом Твоим весь мир искупивый; Иисусе, Сыне Божий, помяни нас, егда приидеши во Царствии Твоем.

Кондак 2
Видев Тя Ангел в вертограде Гефсиманстем до пота кровава в молитве подвизающася, представ укрепляше Тя, егда яко бремя тяжкое греси наша отяготеша на Тебе: Ты бо, Адама погибшаго, на рамо восприим, Отцу представил еси, преклонь колена моляся. О сем убо с верою и любовию пою Тебе: Аллилуиа.

 

Икос 2
Разума неуразуменна вольнаго Твоего страдания не уразумеша иудее: сего ради егда в нощи со светильники ищущим Тя рекл еси: «Аз есмь», аще и падоша на земли, но по сем, связавше Тя, ведоша на судище. Мы же на сем пути припадающе к Тебе, с любовию зовем: Иисусе, свете мира, от мира лукаваго возненавиденный; Иисусе, живый во свете неприступнем, от области темныя ятый. Иисусе, Сыне Божий безсмертный, от сына погибели на смерть указанный; Иисусе, в Немже льсти нет, от предателя лестию лобзанный. Иисусе, туне Себе всем подаваяй, за сребренники проданный; Иисусе, Сыне Божий, помяни нас, егда приидеши во Царствии Твоем.

Кондак 3
Силою Божества Твоего прорекл еси трикратное отвержение ученику: он же посем, аще и отречеся Тебе с клятвою, обаче, егда узре Тя во дворе архиерейстем, Господа своего и Учителя, умилився сердцем, изшед вон плакася горько. Призри убо и на мя, Господи, и порази жестокое сердце мое, да слезами моими омыю грехи моя, поя Тебе: Аллилуиа.

Икос 3
Имеяй воистину власть по чину Мелхиседекову, яко Архиерей во веки, стал еси пред беззаконным первосвященником Каиафою, Владыка и Господь всех: от Твоих убо рабов приявый мучение, приими от нас сицевая: Иисусе безценный, ценою купленный, стяжи мя в Твое вечное наследие; Иисусе, желание всех, от Петра страха ради отверженный, не отвержи мя, грешнаго. Иисусе, Агнче незлобиве, от лютых вепрей терзаемый, изми мя от враг моих; Иисусе Архиерею, Своею Кровию вшедый во Святая Святых, очисти мя от скверн плотских. Иисусе связанный, имеяй власть вязати и решити, разреши моя тяжкая прегрешения; Иисусе, Сыне Божий, помяни нас, егда приидеши во Царствии Твоем.

Кондак 4
Бурею христоубийства дышуще иудее, послушавше гласа отца лжи и человекоубийцы искони, диавола, отвергоша Тебе, правый Путь, Истину и Живот; мы же Тя, Христа, Божию Силу, в Немже вся сокровища премудрости и разума сокровена суть, исповедующе, вопием: Аллилуиа.

Икос 4
Слыша Пилат кроткия Твоя глаголы, аки достойнаго смерти предаде Тя на пропятие, аще и сам свидетельствоваше, яко ни единыя вины обрете в Тебе: руце убо свои умы, но сердце оскверни. Мы же, чудящеся тайне вольнаго страдания Твоего, со умилением зовем: Иисусе, Сыне Божий и Сыне Девы, от сынов беззакония умученный; Иисусе, поруганный и обнаженный, даяй лепоту крином сельным и одеваяй небо облаки. Иисусе, насыщенный ранами, пятию хлебы пять тысящ насытивый; Иисусе, Царю всех, вместо дани любве и благодарения жестокия муки приемый. Иисусе, нас ради весь день язвленный, уврачуй язвы душ наших; Иисусе, Сыне Божий, помяни нас, егда приидеши во Царствии Твоем.

Кондак 5
Боготочною Кровию Твоею весь облеклся еси, одеяйся светом, яко ризою. Вем, воистину вем со пророком, почто червлены ризы Твоя: аз, Господи, аз грехи моими уязвих Тя. Тебе убо, мене ради уязвленному, благодарственно зову: Аллилуиа.

Икос 5
Провидев Тя в дусе богоглаголивый Исаия, безчестием и ранами исполнена, ужасся вопияше: «Видехом Его, и не имеяше вида, ни доброты». Мы же, зряще Тя на Кресте, с верою и удивлением зовем: Иисусе, безчестие терпяй, человека славою и честию венчавый; Иисусе, на Негоже Ангелы зрети не могут, по ланитома заушенный. Иисусе, по главе тростию ударенный, преклони во смирение главу мою; Иисусе, светлая Твоя очеса кровию омраченная имевый, отврати очи моя, еже не видети суеты. Иисусе, от ног до главы не имевый целости, всего цела и здрава сотвори мя; Иисусе, Сыне Божий, помяни нас, егда приидеши во Царствии Твоем.

Кондак 6
Проповедник Твоего незлобия явлься Пилат, показа народу ничтоже быти в Тебе достойно смерти: но иудее, яко звери дивии кровь узревше, скрежетаху на Тя зубы своими: «Распни, распни Его», вопиюще. Мы же, лобызающе пречистыя язвы Твоя, зовем: Аллилуиа.

Икос 6
Возсиял еси в позор и удивление Ангелом и человеком глаголющу о Тебе Пилату: «Се, Человек». Приидите убо, поруганному нас ради Иисусу поклонимся, вопиюще: Иисусе, Творче и Судие всех, от твари Своея судимый и мучимый; Иисусе, премудрости Подателю, ответа безумным не давый. Иисусе, Врачу уязвленных грехами, даждь ми врачевство покаяния; Иисусе, Пастырю пораженный, порази бесов, искушающих мя. Иисусе, плоть имый сокрушенну, сокруши сердце мое страхом Твоим; Иисусе, Сыне Божий, помяни нас, егда приидеши во Царствии Твоем.

Кондак 7
Хотяй человека от работы вражия избавити, смирил еси Себе пред враги Твоими, Иисусе, и яко агнец безгласен на заколение веден был еси, везде язвы терпяй, да всего исцелиши человека, зовуща: Аллилуиа.

Икос 7
Дивное показал еси долготерпение, егда воини, ругающеся Тебе, по глаголу неправеднаго судии, лютейшими ранами уязвляху пречистое Тело Твое, яко обагритися ему от ног до главы кровию. Сего ради со слезами вопием Ти: Иисусе человеколюбивый, от человек тернием увенчанный; Иисусе, Божеством безстрастный, страсти терпяй, да нас от страстей свободиши. Иисусе, Спасе мой, спаси мя, повиннаго всем мукам; Иисусе, всеми оставленный, утверждение мое, утверди мя. Иисусе, от всех оскорбленный, радосте моя, возвесели мя; Иисусе, Сыне Божий, помяни нас, егда приидеши во Царствии Твоем.

Кондак 8
Дивно и странно явистася Тебе Моисей и Илия на Фаворе, глаголюще о исходе Твоем, егоже ныне скончаваеши во Иерусалиме: тамо убо видевша славу Твою, зде же спасение наше узревше, зовут: Аллилуиа.

Икос 8
Везде от иудей гонимый, многия, ради множества грехов моих, претерпел еси поношения и муки: едини бо Тя противна быти кесарю глаголют, друзии яко злодея осуждают, инии же: «Возми, возми и распни», вопиют. От всех убо осужденному, и на пропятие ведомому, Тебе, Господу, из глубины души глаголем: Иисусе, неправедно осужденный, Судие наш, не осуди нас по делом нашим; Иисусе, изнемогаяй на пути под Крестом, сило моя, в час скорби и озлобления моего не остави мене. Иисусе, взываяй о помощи к Отцу, Подвигоположниче мой, в немощи моей укрепи мя; Иисусе, безчестие приемый, славо моя, от славы Твоея не отрини мене. Иисусе, образе Пресветлыя Ипостаси Отчия, преобрази мое нечистое и мрачное житие; Иисусе, Сыне Божий, помяни нас, егда приидеши во Царствии Твоем.

Кондак 9
Все естество смятеся, зря Тебе на Кресте повешена: на небеси солнце лучи своя скры, земля потрясеся, завеса храма раздрася, камение распадеся, ад умершия изверже: мы же покланяемся на месте, идеже стоясте пречистеи нозе Твои, поюще: Аллилуиа.

Икос 9
Ветии многовещаннии, аще и много глаголют, но не могут достойнаго благодарения воздати Божественным Страстем Твоим, Человеколюбче. Наша же душа и тело, сердце и вся составы со умилением к Тебе взывают: Иисусе, пригвождейся на Кресте, пригвозди и упраздни рукописание грехов наших; Иисусе, руце со Креста простираяй ко всем, привлецы и мя, заблуждшаго. Иисусе, двере овцам, в ребра прободенный, введи мя язвами Твоими в чертог Твой; Иисусе, плотию распятый, распни плоть мою со страстьми и похотьми. Иисусе, скончаваяйся в муках, даждь ми, да сердце мое не судит ино что ведети, точию Тебе распята; Иисусе, Сыне Божий, помяни нас, егда приидеши во Царствии Твоем.

Кондак 10
Спасти хотяй мир, слепых, хромых, прокаженных, немых и глухих исцелил еси, духов лукавых отгнал еси: неразумнии же иудее, злобою дышуще и завистию мучими, пригвоздиша Тя ко Кресту, не ведуще пети: Аллилуиа.

Икос 10
Царю Превечный, Иисусе, весь страждеши за мое невоздержание, да всего мя чиста сотвориши, во всем образ нам подаяй, да последуем стопам Твоим, зовуще: Иисусе, любы неизследимая, распеншим Тя греха не поставивый; Иисусе, с воплем крепким и со слезами в вертограде моляйся, научи и нас молитися. Иисусе, вся пророчествия о Тебе исполнивый, исполни во благих желания сердца нашего; Иисусе, дух Твой в руце Отцу предавый, в час исхода моего приими дух мой. Иисусе, ризы Твоя разделити не возбранивый, кротко душу мою от тела отдели; Иисусе, Сыне Божий, помяни нас, егда приидеши во Царствии Твоем.

Кондак 11
Пение всеумиленное приношаше Тебе Всенепорочная Матерь Твоя, глаголющи: «Аще и страждеши на Кресте, но вем Тя из чрева прежде денницы от Отца рожденна, вижду бо, яко тварь вся состраждет Тебе: предаеши дух Твой Отцу, и Мой дух приими и не остави Мене, зовущую: Аллилуиа».

Икос 11
Яко светоприемная свеща, у Креста Твоего горяше любовию к Тебе, и матернею Дева Пренепорочная обдержашеся болезнию, заходящу Тебе во гроб, истинному Солнцу Правды. С Неюже и сердца нашего молитвы приими сицевыя: Иисусе, вознесыйся на древо, да нас, падших, совознесеши ко Отцу Своему; Иисусе, девственнику Приснодеву в Матерь даровавый, да нас девству и чистоте научиши. Иисусе, Тебе, Бога Слова рождшей, ученика Богослова вручивый, вручи и нас всех Ея матернему заступлению; Иисусе, мира и ада победителю, победи неверие, гордость житейскую и похоть очес, в нас живущия. Иисусе, смерти державы разрушителю, вечныя смерти избави мя; Иисусе, Сыне Божий, помяни нас, егда приидеши во Царствии Твоем.

Кондак 12
Благодать Твою подаждь мне, Иисусе, Боже мой, приими мя, якоже приял еси Иосифа с Никодимом, да яко чистую плащаницу душу мою принесу Тебе, и вонями добродетелей помажу пречистое Тело Твое, и яко во гробе, в сердце моем имею Тя, зовый: Аллилуиа.

Икос 12
Поюще Твое вольное распятие, покланяемся Страстем Твоим, Христе, веруем с сотником, яко воистину Божий Сын еси, приити имеяй на облацех с силою и славою многою: тогда убо не посрами нас, Кровию Твоею искупленных и тако вопиющих: Иисусе многострадальный, рыданием Девы Матере Твоея вечнаго плача исхити ны; Иисусе, от всех оставленный, не остави мя единаго в час смерти моея. Иисусе, с Магдалиною ногам Твоим касающася приими мя; Иисусе, с предателем и распеншими Тя не осуди мене. Иисусе, с разбойником благоразумным в рай введи мя; Иисусе, Сыне Божий, помяни нас, егда приидеши во Царствии Твоем.

Кондак 13
О Иисусе Христе, Агнче Божий, вземляй грехи мира, приими малое сие от всея души нашея приносимое Тебе благодарение, и исцели ны спасительными Твоими страданьми от всякия болезни душевныя и телесныя, огради ны Крестом Твоим от враг видимых и невидимых, и при кончине живота нашего не остави нас, да смертию Твоею избавльшеся вечныя смерти, выну зовем Тебе: Аллилуиа.

(Этот кондак читается трижды, затем 1-й икос и 1-й кондак)
Тропарь, глас 8
Егда славнии ученицы на умовении вечери просвещахуся, тогда Иуда злочестивый сребролюбием недуговав омрачашеся, и беззаконным судиям Тебе, Праведнаго Судию, предает. Виждь, имений рачителю, сих ради удавление употребивша. Бежи несытыя души, Учителю таковая дерзнувшия. Иже о всех Благий, Господи, слава Тебе.

Кондак, глас 8
Нас ради Распятаго, приидите, вси воспоим, Того бо виде Мария на древе, и глаголаше: аще и распятие терпиши, Ты еси Сын и Бог Мой.

Молитва
Господи Иисусе Христе, Сыне Бога Живаго, Творче неба и земли, Спасителю мира. Се аз, недостойный и паче всех грешнейший, смиренно колена сердца моего пред славою величества Твоего преклонив, воспеваю Крест и страдания Твоя, и благодарение Тебе, Царю всех и Богу, приношу, яко благоизволил еси вся труды и всякия беды, напасти и мучения, яко человек понести, да всем нам во всяких печалех, нуждах и озлоблениих состраждущий Помощник и Спаситель будеши. Вем, Всесильне Владыко, яко вся сия Тебе убо не быша потребна, но человеческаго ради спасения, да всех нас искупиши от лютыя работы вражия, Крест и страдания претерпел еси. Что убо воздам Тебе, Человеколюбче, о всех, яже пострадал еси мене ради грешнаго - не вем: душа бо и тело, и вся благая от Тебе суть, и вся моя Твоя суть, и аз Твой есмь. Точию на безчисленное Твое, благоутробне Господи, милосердие надеяся, пою Твое неизреченное долготерпение, величаю неисповедимое истощание, славлю Твою безмерную милость, покланяюся пречистым Страстем Твоим и, вселюбезно лобызая язвы Твоя, вопию: помилуй мя грешнаго, и сотвори, да не безплоден будет во мне Крест Твой святый, да причащаяся зде с верою страданием Твоим, сподоблюся видети и славу Царствия Твоего на небеси! Аминь.

Молитва Иисусу Сладчайшему и Страстем Его
О Премилосерднейший Иисусе! О паче меда и сота Сладчайший Христе! О сладосте наша! О желание наше! О радование наше! О милостивый Боже наш, не до конца на нас грешных гневающийся! Молим Тя, в вертограде даже до поту крови каплющия капли молящагося к Богу Отцу Своему. Молим Тя, от Иуды за тридесят сребреников проданнаго и от иудей оплеваннаго, посмеяннаго и к столпу привязаннаго, люте по ланите удареннаго, неповинне на смерть осужденнаго, и тернием венчаннаго, в багряницу одеяннаго, и Крест на Голгофу гору понесшаго, на нем распятаго, в руце и нозе железным гвоздием пробитаго, а в ребро копием прободеннаго, и с разбойники повешаннаго, оцтом и желию напоеннаго. Молим Тя, на смутную, болезненно-страждущую и утробою растерзающуюся Матерь Твою, под Крестом стоящую, зрящаго. Молим Тя, в руце Своему Отцу дух предавшаго, егда рекл еси: Отче Мой, в руце Твои предаю дух Мой! Молим Тя, от Иосифа и Никодима в гробе каменном положеннаго. Помилуй нас, Боже, по велицей милости Твоей. Помилуй нас, не хотящих лености ради ни мало спострадати великому страданию Твоему. Помилуй нас чрез Кровь Твою, от ребр истекшую. Помилуй нас чрез Страсти Твоя, чрез горькое вкушение оцта и желчи, чрез смерть Твою Крестную. Молим Тя: даждь нам память смертную, а от смерти наглой сохрани нас, и в час ихода души нашея приими ю в руце Твои пресвятыя, сквозе гвоздием пробитыя, и помяни нас, Господи, егда приидеши во Царствии Своем, идеже царствуеши со Отцем и Святым Духом, ныне и присно и во веки веков. Аминь.

Господи! Аще и всегда распинаем Тя грехами нашими, Ты же, умирая, не отвращаешися от нас, к Себе призывая.

Покланяемся Страстем Твоим Христе! (трижды) и святому Воскресению Твоему!

Что день молитву сию чти, да от наглой смерти не даст Христос Господь никогда умрети. 

Свт. Димитрий Ростовский

